Vísindasmiðja , heimatilbúin háfjallahjólhýsi og keppni í rafsuðu Sprengju-Kata verður á Tæknidegi fjölskyldunnar . Tæknidagur fjölskyldunnar verður haldinn í Verkmenntaskóla Austurlands laugardaginn 5. október . Sem fyrr er dagurinn tileinkaður tækni , vísindum , sköpun og þróun á Austurlandi og miðast dagskráin við alla aldurshópa . Þetta er í sjöunda sinn sem Tæknidagurinn er haldinn og hefur aðsókn aukist ár frá ári . Það verður margt um að vera á Tæknideginum í ár eins og venjulega og dagskráin þétt og fjölbreytt . Dagurinn er tileinkaður tækni , vísindum , iðnaði , nýsköpun og þróun . Fjöldi fyrirtækja , stofnana og einstaklinga sýna starfsemi sína og lögð er áhersla á að gestir sjái hvernig tækni - og vísindaþekking nýtist fyrirtækjum í alls konar starfsgreinum . „ Tæknidagurinn var upphaflega settur á laggirnar til að kynna fyrir ungu fólki hvað það getur verið spennandi að afla sér menntunar á þessu sviði , “ segir Birgir Jónsson hjá Verkmenntakóla Austurlands en hann skipuleggur daginn að þessu sinni með góðum hópi fólks . „ Við erum enn trú þessu markmiði og teljum mikilvægt að ungt fólk sjái hvað þessar atvinnugreinar geta verið spennandi og tækifærin mörg á vel launuðum og spennandi störfum hér á svæðinu . “ Viðburðir verða í þremur byggingum : Í íþróttahúsinu í Neskaupstað og í verknáms - og bóknámshúsum VA og miðast dagskráin við alla aldurshópa . Sérstaka athygli að þessu sinni vekur koma Vísindasmiðju Háskóla Íslands en tilgangur hennar er að efla áhuga ungmenna á vísindum með gagnvirkum og lifandi hætti . Gestir geta gert óvæntar uppgötvanir og framkvæmt litríkar tilraunir . Hægt verður að búa til vasaljós á staðnum , smíða vindmyllu og spila á furðuhljóðfæri . Sprengju-Kata verður með í för og mun búa til dularfullar efnablöndur eins og henni einni er lagið . Þá verður hægt að kynna sér himinn og jörð með Sævari Helga , stjörnufræðingnum góðkunna . Allt þetta og meira til verður í boði Vísindasmiðjunnar á Tæknidegi fjölskyldunnar . Þess má geta að hún fékk sérstaka viðurkenningu á Vísindavöku Rannís um síðustu helgi fyrir framlag til sitt til miðlunar fróðleiks um vísindi til grunnskólabarna . Og það verður margt , margt fleira í boði á Tæknideginum : Boðið verður upp á fyrirlestur um Helgustaðanámu , keppt verður í rafsuðu , bóndinn Doddi kryfur ref , hágreiðslunemar sýna hátæknilegar „ fantasíugreiðslur “ , alþýðufrumkvöðullinn Ási Páll sýnir heimatilbúið háfjallahjólhýsi og þú getur fengið „ heilsufarstékk “ frá starfsfólki HSA á staðnum ! Nokkrir tugir fyrirtækja , stofnana og einstaklinga verða á svæðinu og allir ættu að finna eittvað við sitt hæfi . Það eru Verkmenntaskóli Austurlands og Austurbrú sem standa að Tæknideginum og njóta til þess stuðnings frá SÚN , Sesam brauðhúsi , Alcoa Fjarðaáli , Eimskipi Flytjanda , Síldarvinnslunni og Fjarðabyggð . Aðsókn á Tæknidaginn hefur aukist ár frá ári en um 1700 manns heimsóttu hann í fyrra . Dagskráin hefst kl. 12 laugardaginn 5. október og lýkur kl. 16 . Það borgar sig að mæta snemma vilji maður sjá sem flest !